Soltanija

Soltanija () − senovės Persijos miestas, dabartiniame šiaurės vakarų Irane, Zendžano provincijoje; 240 km į šiaurės vakarus nuo Teherano.

Miestas įkurtas 1290 m. Čia išliko 1313 m. statytas garsus islamo architektūros paminklas Oldžeitu Chodabendės mauzoliejus. Tai aštuonkampis pastatas su kupolu (skersmuo 24,5 m, aukštis 24 m) ir dviem eilėmis galerijų 7 m pločio sienose. Kupolą juosia 8 minaretai, puošia žydros keraminės plytelės, interjerą − koklių paneliai, sienų tapybos kūriniai, raižyto stiuko, poliruotų plytelių ir raižytos terakotos ornamentai. Mauzoliejaus pietinėje dalyje pristatyta kripta.

Soltanijoje išliko ir kiti architektūros paminklai: aštuonkampiai Čelebio Oglaus (apie 1330 m) ir Mavlano Chasano Kašio (1565 m., perstatytas XIX a. pirmoje pusėje) mauzoliejai.

XIV a. valdant Ilkhanidams Soltanija buvo Persijos sostinė. Vėliau Soltanija sunyko ir virto kaimu.

2005 m. Soltanija įrašyta į Pasaulio paveldo sąrašą.

Persijos sostinės
Irano miestai